Ramaphosa gooi wal oor stappe teen GordhanPres. Cyril Ramaphosa. Foto: Jairus Mmutle/GCIS Pres. Cyril Ramaphosa se woordvoerder het Maandag volgehou die president hét voldoen aan die openbare beskermer se aanbevelings rakende ŉ ondersoek na Pravin Gordhan, minister van openbare ondernemings. Adv. Busisiwe Mkhwebane, die openbare beskermer (OB), het op 24 Mei ŉ verslag bekendgestel oor haar ondersoek na beweerde wanadministrasie en onbehoorlikhede in die goedkeuring van vroeë aftrede – met volle pensioenvoordele – aan die voormalige baas van die Inkomstediens, Ivan Pillay, in 2010. Pillay is op kontrakbasis terug werk toe nadat vroeë aftrede aan hom toegestaan is. Die besluit om Pillay se vroeë aftrede goed te keur, is deur Gordhan geneem. Mkhwebane het in haar verslag negatiewe bevindings teen Gordhan gemaak. Gordhan is besig om die verslag op hersiening te neem. As deel van haar regstellende aanbevelings, het Mkhwebane gesê Ramaphosa moet dissiplinêre stappe teen Gordhan doen omdat hy nie die beginsels van behoorlike staatsadministrasie, soos in die Grondwet vervat, gehandhaaf het nie. Khuselo Diko, Ramaphosa se woordvoerder, het Maandag gesê die president het op 19 Junie ŉ geskrewe reaksie aan Mkhwebane gestuur waar hy sy “nakoming van die aanbevelings” uiteensit. “Die OB het die president opdrag gegee op ag te slaan op die bevindinge in die verslag wat betrekking het op minister Gordhan en om gepaste dissiplinêre stappe teen die minister te doen. Daar is geen sperdatum gegee vir wanneer sulke ‘gepaste dissiplinêre stappe’ gedoen moet word nie. Die OB het ook die president kans gegee om binne 30 dae ŉ implementeringsplan in te dien wat aandui hoe die president die aanbevole regstellende stappe gaan implementeer,” het Diko gesê. Sy het gesê Ramaphosa se reaksie op 19 Junie aan die OB, was in ooreenstemming met die opdrag dat die president binne 30 dae die implementeringsplan moet indien. Pravin Gordhan. Foto: ANA “In die implementeringsplan het pres. Ramaphosa die OB verseker dat hy, soos hy moes, kennis geneem het van die bevindinge teen minister Gordhan,” sê Diko. Sy het gesê Ramaphosa het Mkhwebane daarop gewys dat Gordhan op 28 Mei ŉ aansoek by die hooggeregshof ingedien het om te versoek dat die verslag hersien word en die bevindings en aanbevelings in die verslag ter syde gestel moet word. “Pres. Ramaphosa het gesê nadat hy die OB se bevindinge teen minister Gordhan in ag geneem het, asook die feit dat die minister die bevindinge betwis, sal dit onvanpas wees om in dié stadium dissiplinêre stappe teen minister Gordhan te doen. Die president het verduidelik daar is ŉ dispuut voor die hooggeregshof oor die wettigheid van die bevindinge waarop die regstellende stappe gebaseer is. Die dispuut betwis ook verder die president se wettige magte om sulke dissiplinêre stappe te doen,” het Diko gesê. “Die president het aan die OB gesê dat die proses van gepaste dissiplinêre stappe teen minister Gordhan die beste hanteer sal word deur te wag vir die wetlike prosesse van hierdie hersieningsprosedures om eers afgehandel te word.” Sy sê Ramaphosa het dus besluit om sy besluit oor dissiplinêre stappe teen Gordhan uit te stel hangende die uitkoms van die hersieningsaansoek.